
[bookmark: _Toc244282612]Sissejuhatus
Noored on Narva tulevik ning nende teadmised, oskused, ettevõtlikkus ja aktiivne osalus on linna arengu ja kogukonna elujõulisuse oluline alus. Noorsootööl on oluline roll noorte mitmekülgse arengu ja heaolu toetamisel, pakkudes võimalusi õppimiseks, eneseteostuseks, oma huvide ja võimete avastamiseks, iseseisvuse arendamiseks ning ühiskonnaelus osalemiseks. Oluline on luua keskkond, kus iga noor tunneb end väärtustatuna, kaasatuna ja toetatuna ning saab teha teadlikke valikuid oma tuleviku kujundamisel.
Käesolev Narva noorsootöö arengukava aastateks 2027–2032 on linna strateegiline arengudokument, mis sisaldab Narva noorte ja noorsootöö hetkeolukorra analüüsi, peamisi arenguvajadusi, noorsootöö arenguvisiooni, strateegilisi eesmärke ja tegevussuundi ning tegevuskava koos tulemusnäitajatega. Arengukava eesmärk on luua terviklik raamistik kvaliteetse, kättesaadava, mitmekesise ja noorte vajadustest lähtuva noorsootöö arendamiseks ning tagada noortele võimalused oma potentsiaali avamiseks, eneseteostuseks ja aktiivseks osalemiseks ühiskonnaelus.
Noorte areng ja heaolu on valdkonnaülesed ning eeldavad koostööd hariduse, kultuuri, sotsiaalvaldkonna, tervise, tööhõive ja teiste noorte elu mõjutavate valdkondade vahel. Arengukava aitab kujundada ühist ja koordineeritud lähenemist noorte toetamisele ning tugevdada koostööd kohaliku omavalitsuse, noortega töötavate asutuste ja organisatsioonide, haridusasutuste, noorteorganisatsioonide ja osaluskogude, noorsootöötajate, partnerite ning noorte endi vahel. Ka kehtivas arengukavas on just eri valdkondade koostöö ja noorte endi partnerlus toodud arengukava ühe keskse ülesandena. 
Arengukava koostamisel lähtutakse Eesti noortevaldkonna arengukava 2021–2035, Narva linna arengukava 2035 ning teiste noortevaldkonda reguleerivate õigusaktide ja strateegiliste dokumentide eesmärkidest. Arengukava koostamise aluseks on Narva noorte olukorra ja noorsootöö valdkonna analüüs, 2026. aastal läbi viidud noortevaldkonna korralduse kvaliteedihindamise tulemused, statistilised andmed ning asjaomaste huvirühmade ettepanekud.
Arengukava koostamisse kaasati noored, noorsootöötajad, linna asutuste, haridus- ja huviharidusasutuste, noorteorganisatsioonide ja osaluskogude, mittetulundusühingute ja partnerorganisatsioonide esindajad ning teised noortevaldkonnaga seotud huvirühmad. Kaasamise kaudu arvestati erinevate osapoolte teadmiste, kogemuste, vajaduste ja ettepanekutega ning kujundati ühine nägemus Narva noorsootöö arengust aastani 2032.

[bookmark: _Toc244282613]Hetkeolukorra kirjeldus
[bookmark: _Toc244282614]Narva noored
Narva linna noored on linna arengu ja tuleviku oluline ressurss. Arengukava sihtrühm on 7–26-aastased noored vastavalt noorsootöö seadusele. Rahvastikuregistri andmetel on 01.08.2026 seisuga Narvas 50 191 elanikku, kellest 9 325 on 7–26-aastased noored. Noored moodustavad 18,6% linna elanikkonnast. Võrreldes eelmise arengukava perioodi algusega on noorte arv vähenenud 5%.
Vanuseliselt jagunevad noored järgmiselt:
· 7–12-aastased – 2 817; 
· 13–19-aastased – 3 656; 
· 20–26-aastased – 2 852.
Narva haridusasutustes õpib 2026. aasta septembri seisuga 7–26-aastastest noortest 5 369 üldhariduskoolides, 538 Ida-Virumaa Kutsehariduskeskuse Narva õppekohas ning 270 Tartu Ülikooli Narva kolledžis.
Huvihariduses ja huvitegevuses osaleb 4 547 noort ehk ligikaudu 49% sihtrühmast. See näitab, et huviharidus ja huvitegevus on oluline osa Narva noorte igapäevaelust, kuid samal ajal on vaja pöörata tähelepanu nende noorte kaasamisele, kes organiseeritud huvitegevuses ei osale. 
2026. aastal viidi Narvas läbi noortevaldkonna korralduse kvaliteedihindamine ning noorte tagasisideküsitlused, et saada täiendavat sisendit noorte vajaduste, osalusvõimaluste ja noorsootöö arendamiseks. Küsitlustes osales kokku 1 214 noort vanuses 7–26 aastat. Tulemused näitavad, et huviharidus ja huvitegevus on noorte jaoks oluline, kuid vanuserühmade lõikes esineb erinevusi nii osalemises kui ka hinnangutes noortele pakutavatele võimalustele. Noorte küsitluste tulemused näitavad, et osalemine noortevaldkonna tegevustes on aktiivsem nooremates vanuserühmades ning väheneb vanuse kasvades: 7–12-aastaste vastajate seas osales tegevustes 63%, 13–15-aastaste seas 51%, 16–19-aastaste seas 42%, 20–26-aastaste vanuserühma seas 40% vastanutest.
Küsitluste põhjal on noorte hinnangud noorsootöö ja huvitegevuse tingimustele üldiselt positiivsed. Kõige kõrgemalt hinnati kasutatavaid vahendeid (87%) ja noorteinfo kättesaadavust (80%). Positiivse hinnangu said ka tegevuste asukohad (78,3%) ning lahtiolekuajad (76,4%). Tulemused osutavad, et Narvas on olemas toimiv noorsootöö ja huvitegevuse süsteem, kuid arengus on oluline pöörata jätkuvalt tähelepanu vanemaealiste noorte kaasamisele, osalusvõimaluste paindlikkusele ning noorte teadlikkuse suurendamisele olemasolevatest võimalustest.
Noorte olukorda mõjutavad demograafilised muutused, eestikeelsele haridusele üleminek ning õppimise ja töötamisega seotud ränne. Need muutused mõjutavad noorte arenguvõimalusi, keeleoskust, sotsiaalset toimetulekut ja tulevikuvalikuid. Noorsootöös on oluline toetada noorte kohanemist muutuvas keskkonnas, nende enesekindlust, omaalgatust ja osalemist ühiskonnaelus ning luua võimalusi, mis aitavad noortel siduda oma tulevik Narvaga.
Täiendavat tähelepanu vajavad 576 noort vanuses 16–26 aastat, kes ei õpi ega tööta, samuti noored, kellel on raskusi hariduses, tööturul või ühiskonnaelus osalemisel. Noorsootöö seisukohalt on oluline jõuda noorteni, kes ei osale huvitegevuses või kelle võimalused arengutegevustes osaleda on piiratud. Nende kaasamiseks on vaja arendada paindlikke ja vajaduspõhiseid tegevusi ning tugevdada koostööd haridusasutuste, noorsootöö ja tugiteenuste pakkujatega.
Noorte heaolu ja turvalisuse seisukohalt vajavad tähelepanu vaimne tervis, riskikäitumise ennetamine ning varajane märkamine. Narva linna laste ja perede heaolu profiilis 2024–2028 on välja toodud kasvav vajadus laste ja noorte psühholoogilise abi järele ning varajase märkamise ja sekkumise tugevdamise vajadus. Noorsootööl on oluline roll turvalise ja toetava keskkonna kujundamisel, noorte sotsiaalsete ja enesejuhtimise oskuste arendamisel ning abivajavate noorte suunamisel sobiva toe juurde.
Politsei- ja Piirivalveameti andmetel registreeriti 2025. aastal Narvas 13–19-aastaste seas 405 süütegu ja 20–26-aastaste seas 495 süütegu, mida oli võrreldes 2024. aastaga vastavalt 7,5% ja 10,6% vähem. Enim esines liiklusalaseid rikkumisi (586), kuid tähelepanu vajavad ka varavastaste süütegude sagenemine ja korduvrikkumised. 2026. aasta esimese kaheksa kuu jooksul oli 13–19-aastaste õigusrikkujate seas korduvrikkujate osakaal ligikaudu 30%. Samuti suurenes 2025. aastal 7–12-aastaste laste suhtes toimepandud kuritegude arv 16,2%. Need näitajad rõhutavad ennetustegevuste, varajase märkamise ning noorte ja perede toetamise olulisust.
Narva noorte olukorda iseloomustavad nii mitmekesised arenguvõimalused kui ka väljakutsed, mis on seotud demograafiliste muutuste, hariduse, tööhõive, heaolu, turvalisuse ja ühiskonnaelus osalemisega. Noorsootöö arendamisel on oluline keskenduda noorte vajadustele, huvihariduse ja huvitegevuse kättesaadavusele, noorte osaluse ja omaalgatuse suurendamisele ning võrdsete võimaluste tagamisele. Noorsootöö ülesanne on kujundada turvaline, kaasav ja toetav arengukeskkond, mis võimaldab igal noorel oma potentsiaali rakendada ja kujundada oma tulevikku Narvas.
[bookmark: _Toc244282615]Narva noorsootöö
Narva noorsootöö moodustab mitmekesise ja valdkonnaülese süsteemi, mille eesmärk on luua 7–26-aastastele noortele võimalused arenguks, eneseteostuseks, mitteformaalseks õppimiseks, aktiivseks osaluseks ja iseseisvumiseks ning toetada nende heaolu ja toimetulekut. Noorsootööd korraldatakse noorte jaoks ja koos noortega, lähtudes noorte vajadustest ja huvidest, vabast tahtest, omaalgatusest, võrdsetest võimalustest ning partnerluse põhimõttest. 
Narvas hõlmab noorsootöö avatud ja mobiilset noorsootööd, noorteinfot ja nõustamist, huviharidust ja huvitegevust, noorte osaluse ja omaalgatuse toetamist, töökasvatust ja tööhõivevalmiduse arendamist, noorteüritusi ja -projekte, laagreid, rahvusvahelist noorsootööd, ennetus- ja tugitegevusi ning digitaalset ja nutikat noorsootööd. Selline käsitlus vastab ka riiklikule noortevaldkonna lähenemisele, kus noorsootöö teenuseid vaadeldakse omavahel seotud tegevussuundade tervikuna. 
Riiklikul tasandil kuulub noortevaldkond Haridus- ja Teadusministeeriumi valitsemisalasse ning valdkonna poliitika rakendamisel ja arendamisel täidab keskset rolli Haridus- ja Noorteamet. Narvas koordineerib noortevaldkonda Narva Linnavalitsuse Kultuuriosakond ja Narva Linnavolikogu noorsookomisjon koostöös linna asutuste, noortevaldkonna organisatsioonide ja teiste partneritega. 
Narva noorsootöö on järgnevalt käsitletud peamiste tegevussuundade kaupa, tuues iga suuna juures välja selle sisu ning olulisemad asutused, organisatsioonid ja koostööpartnerid. Tegevussuunad on omavahel seotud ning mitmed osapooled panustavad samaaegselt mitmesse noorsootöö valdkonda.
[bookmark: _Toc244282616]Avatud noorsootöö ja noorteinfo 
Avatud noorsootöö loob noortele vabatahtlikul osalusel põhineva ja madala lävendiga keskkonna suhtlemiseks, enesearenguks ning oma ideede elluviimiseks. Noorteinfo tagab ligipääsu usaldusväärsele teabele ning toetab noorte teadlikke valikuid. Vajaduse korral saavad noored esmast nõustamist ja tuge ning suunamist sobivate teenuste juurde.
Narva Noortekeskus on linna noorsootöö keskne asutus, mis korraldab, toetab ja arendab noorsootööd. Avatud Noortekeskus EXIT loob noortele avatud ja turvalise keskkonna suhtlemiseks, vaba aja sisukaks veetmiseks, enesearenguks ja erinevates tegevustes osalemiseks. Noortekeskust külastab päevas keskmiselt 70-80 noort. Noortekeskus vahendab ajakohast noorteinfot hariduse, töö ja karjääri, huvitegevuse, tervise ja heaolu, tugiteenuste, osalus- ja vabatahtliku tegevuse ning kohalike ja rahvusvaheliste võimaluste kohta, kasutades selleks nii vahetuid kui ka digitaalseid infokanaleid. Mobiilse noorsootöö (MoNo) kaudu jõutakse noorteni nende tavapärastes viibimiskohtades väljaspool noortekeskust, luues kontakti, vahendades noorteinfot ning kaasates ka neid noori, kes noortekeskuse tegevustes ei osale. Noortekeskus teeb koostööd koolide, linnaasutuste, noorteorganisatsioonide ning teiste kohalike, üleriigiliste ja rahvusvaheliste partneritega.    
Narva Keskraamatukogu toetab noorteinfo levitamist, vahendades noortele teavet õppimis-, kultuuri-, enesearengu- ja vaba aja võimaluste kohta. Noortele suunatud infot jagatakse nii raamatukogus kohapeal kui digitaalsete infokanalite kaudu.
MTÜ VitaTiim viib Narvas ellu kohalikke noorsootöö tegevusi ning toetab noorte ligipääsu erinevatele võimalustele ja noorteinfole. VitaTiimi noorte infotegevuse üheks väljundiks on Narvamus – alates 2019. aastast Narva noorte loodud ja välja antav sõltumatu noorteajakiri, mis käsitleb Narva elu, kultuuri, identiteedi, ühiskonna ja noori puudutavaid teemasid ning annab noortele võimaluse ise meediasisu luua ja oma arvamust väljendada.
Avatud noorsootöö ja noorteinfo kujunevad Narvas erinevate asutuste, organisatsioonide ja koostööpartnerite ühise panuse kaudu, toetades noorteni jõudmist, nende enesearengut ja osalust ning vajaliku info ja toe kättesaadavust.
[bookmark: _Toc244282617]Noorte osalus, omaalgatus, ettevõtlikkus ja töökogemus
Noorte osaluse ja omaalgatuse toetamine annab noortele võimaluse kaasa rääkida neid puudutavates küsimustes, osaleda kooli-, linna- ja kogukonnaelu kujundamises, algatada ja ellu viia oma ideid ning omandada iseseisvaks eluks ja tööeluks vajalikke kogemusi. Valdkond hõlmab noorte osaluskogusid ja õpilasesindusi, omaalgatusprojekte, vabatahtlikku tegevust, töökasvatust, noortemalevaid ning ettevõtlikkuse ja tööhõivevalmiduse arendamist.
Narva Noorteparlament on noorte osaluskogu, mis tegutseb alates 1999. aastast Narva Noortekeskuse juures ning esindab Narva noorte huve, võimaldab noortel osaleda linnaelu puudutavate küsimuste arutamisel. Noorteparlament teeb koostööd linnavolikogu, linnavalitsuse, koolide õpilasesinduste ja noorteorganisatsioonidega ning toetab noorte omaalgatust ja kodanikuaktiivsust. 
Koolide õpilasesindused on oluline noorte osaluse vorm, mis võimaldab õpilastel esindada oma huve, osaleda koolielu kujundamises, teha ettepanekuid, korraldada üritusi ning arendada juhtimis-, koostöö- ja esindusoskusi. Õpilasesindused on olulised koostööpartnerid ka ülelinnaliste noortealgatuste elluviimisel.
Narva Noortekeskus toetab noorte omaalgatusi ning arendab noorte töökasvatust ja tööhõivevalmidust. Oluline tegevusvorm on töömalev, milles osaleb igal aastal ligikaudu 120 noort, saades esmase praktilise töökogemuse, tutvudes tööelu põhimõtetega, kujundades tööharjumusi ning arendades vastutustunnet ja meeskonnatööoskusi. 
MTÜ VitaTiim toetab noorte omaalgatust ja ettevõtlikkust, kaasates noori ideede kavandamisse ja elluviimisse ning erinevatesse projekti- ja vabatahtlikesse tegevustesse. Praktiline kogemus võimaldab noortel arendada algatusvõimet, vastutustunnet, koostöö- ja projektijuhtimisoskusi ning teisi iseseisvaks tegutsemiseks vajalikke pädevusi.
Noorte loodud sõltumatu ajakiri Narvamus on noorte omaalgatust, eneseväljendust ja ühiskondlikku osalust toetav meediaplatvorm, mis annab noortele võimaluse tõstatada neile olulisi teemasid, väljendada oma seisukohti ning osaleda avaliku arutelu kujundamises.
MTÜ Volunteezy on noorteorganisatsioon ja Ida-Virumaal tegutsev vabatahtliku tegevuse platvorm, mis ühendab vabatahtlikke ja organisatsioone ning loob noortele võimalusi osaleda erinevates sündmustes ja algatustes. Vabatahtlik tegevus annab noortele praktilisi kogemusi ning arendab suhtlemis-, meeskonnatöö-, juhtimis- ja projektikorraldusoskusi. 
Noorte ettevõtlikkuse, karjääriteadlikkuse ja tööhõivevalmiduse arendamisse panustavad lisaks noorsootööasutustele koolid, kõrg- ja kutseharidusasutused, ettevõtted ning kohalikud ja piirkondlikud koostööpartnerid, luues noortele võimalusi praktiliste kogemuste omandamiseks ning haridus- ja tööeluks vajalike oskuste arendamiseks.
[bookmark: _Toc244282618]Mitteformaalne õpe, huviharidus, huvitegevus ja noorte eneseteostus
Huviharidus ja huvitegevus moodustavad Narva noorsootöö ühe olulisema osa ning loovad noortele mitmekesise mitteformaalse õppimise ja eneseteostuse keskkonna. Selle tegevuste kaudu saavad noored avastada ja arendada oma huvisid, andeid ja võimeid, tegeleda spordi, kultuuri, loovuse, tehnika ja teiste valdkondadega ning leida sobivaid eneseteostuse võimalusi. Tegevusi pakuvad munitsipaalhuvikoolid, üldhariduskoolid, noortekeskus, kultuuri- ja spordiasutused, raamatukogu, eraõiguslikud huvikoolid, spordiklubid ja mittetulundusühingud.
Narvas tegutseb kuus munitsipaalhuvikooli: Narva Laste Loomemaja, Narva Muusikakool, Narva Kunstikool, Narva Noorte Meremeeste Klubi, Narva Spordikool Energia ja Narva Paemurru Spordikool. Huvikoolid pakuvad noortele süsteemset huviharidust muusika, kunsti, spordi, üldkultuuri, teatri, tantsu, loodus- ja täppisteaduste ning teistes valdkondades. Õppetööd täiendavad treeningud, esinemised, konkursid, võistlused, näitused, matkad ja laagrid, ühendades teadmiste ja oskuste omandamise praktilise kogemuse ja eneseteostusega.
Osa noorte huvitegevusest toimub Narva üldhariduskoolides, kus ringid, projektid ja muud koolivälised tegevused võimaldavad noortel osaleda mitteformaalses õppes ja leida eneseteostuse võimalusi oma igapäevases õpikeskkonnas. Narva Noortekeskus täiendab linna huvitegevuse võimalusi noorte huvidest lähtuvate tegevuste, huviringide, töötubade, laagrite, koolivaheaja programmide ja noorteüritustega.
Kultuurimaja Rugodiv on Narva linna munitsipaalasutus, mis pakub kultuurialaseid teenuseid ning võimalusi huvitegevuseks, aktiivseks vaba aja veetmiseks ja isiksuse arenguks vastavalt osalejate huvidele ja eeldustele. Kultuurimajas tegutsevad tantsu-, muusika- ja teatrikollektiivid, taidlusringid, mille tegevustes osaleb ligikaudu 500 inimest. Aasta jooksul toimub kultuurimajas ja selle kollektiivide osalusel umbes 900 kultuuri- ja meelelahutusüritust, mis laiendavad noorte võimalusi osaleda linna kultuurielus nii huvitegevuse, esinemiste kui ka erinevate sündmuste kaudu. 
Narva Keskraamatukogu on munitsipaalasutus, mis toetab noorte õppimist, lugemishuvi, info- ja digipädevuste arengut ning enesetäiendamist. Lisaks raamatukoguteenustele pakutakse noortele harivaid programme, huvitegevust, kohtumisi ja erinevaid vaba aja tegevusi. Raamatukogus loodud MakerLab ning keele- ja suhtlustegevused laiendavad noorte mitteformaalse õppimise võimalusi. 
Narva Muuseum täiendab noorte mitteformaalse õppimise võimalusi ajaloo-, kultuuri- ja kunstihariduse kaudu. Muuseum ja Kunstigalerii pakuvad kooliõpilastele haridusprogramme, praktilisi töötubasid, ekskursioone, perepäevi ja laagreid. 
Narva Spordikeskus on Narva linna munitsipaalasutus, mille ülesanne on luua mitmekesiseid sportimisvõimalusi ning tagada tingimused treeningute, võistluste ja spordiürituste korraldamiseks. Spordikeskuse taristu hõlmab tennise- ja sportmängude saale, jõusaali, aeroobika-, judo- ja maadlussaale ning teisi sportimisvõimalusi. Keskuse ruume ja võimalusi kasutavad Narva üldharidus- ja spordikoolid, linnas tegutsevad spordiklubid, noored ja teised linnaelanikud, mistõttu on asutusel oluline roll noorte regulaarse liikumis- ja sporditegevuse toetamisel.
SA Narva Linna Arendus on Narva linna sihtasutus, panustab noorte aktiivse eluviisi ja vaba aja võimaluste arendamisse linnaruumi, puhke- ja liikumisalade kaudu. Äkkeküla, Joaoru puhkeala ja Narva jõe promenaad pakuvad võimalusi liikumiseks, sportimiseks ning spordi-, vaba aja ja kogukonnaürituste korraldamiseks.
Narva spordiklubid moodustavad lahutamatu osa linna noorte huvitegevuse ja spordi võimalustest. Narvas tegutseb mitukümmend spordiklubi, mis võimaldavad tegeleda erinevate spordialadega nii harrastus- kui ka võistlustasemel. Linna spordivõimalused hõlmavad ujumist, sõudmist, aerutamist, kergejõustikku, korv- ja võrkpalli, jalgrattasporti, poksi, judot, laskesporti, motosporti, iluvõimlemist, iluuisutamist, jäähokit ja laskesuusatamist.
Narvas pakuvad mitteformaalse õppimise võimalusi lisaks munitsipaalasutustele ka mittetulundusühingud, sihtasutused, eraõiguslikud organisatsioonid ja teised noortevaldkonna tegijad. Nende tegevus laiendab noorte valikuvõimalusi kultuuri, loovuse, koduloo, mängulise tegevuse, looduse, aktiivse vaba aja ja spordi valdkonnas. MTÜ VitaTiim arendab noorte mitteformaalset õppimist koolituste, töötubade, keelepraktika, projektitegevuse ja vabatahtliku tegevuse kaudu. Erinevad praktilised ja kogemusõppel põhinevad tegevused toetavad noorte enesearengut, suhtlemis- ja keeleoskust ning igapäevaelus vajalike pädevuste kujunemist. SA Narva Kant panustab noorte koduloo- ja kultuurialasesse tegevusse, sh Narva ja piirkonna koolidele suunatud kodulooprogrammide ning õppematerjalide loomisse, toetades kohaliku kultuuri- ja ajaloopärandi tundmaõppimist ja väärtustamist. Narva kunstiresidentuur arendab Narva loome- ja kultuurielu, kaasates tegevustesse kohalikke noori ja rahvusvahelisi kunstnikke. Residentuuris toimuvad näitused, seminarid, töötoad ja muud kunstisündmused, mis hõlmavad erinevaid loomevaldkondi ning soodustavad kohaliku kogukonna ja residentide vahelist koostööd ja suhtlust. MTÜ Karu Klubi – Kirde Aktiivsete Rollimängijate Unioon pakub rolli- ja lauamänge, ajaloolise rekonstrueerimise ning mõõgavõitlusega seotud tegevusi, arendades noorte suhtlemis-, koostöö- ja praktilisi oskusi. MTÜ planet27 arendab noorte loome-, õppe- ja projektitegevust, korraldades koolitusi, loomingulisi töötubasid ja laagreid ning viies ellu kohalikke ja rahvusvahelisi noorteprojekte, sealhulgas erivajadustega noorte kaasamisele, tervislikele eluviisidele ja psühholoogilisele heaolule suunatud tegevusi. Games'n'Events MTÜ mitmekesistab noorte huvitegevuse võimalusi lauamängude, mänguliste ühistegevuste ning erinevate temaatiliste sündmuste kaudu. KLUBI STEPIHUNT MTÜ tegutseb loodushariduse ja seikluskasvatuse valdkonnas, korraldades noortele matku, laagreid, seminare ja praktilisi tegevusi ning arendades looduses toimetuleku oskusi ja teadlikku, turvalist käitumist looduskeskkonnas. Jalgpallikool Narva Trans arendab noorte jalgpallialast huvitegevust ning edendab füüsilist aktiivsust ja tervislikke eluviise. MTÜ Ida-Pääsuke Narva Airsoft arendab Narvas lahingutaktikalist spordiala, korraldades airsofti tegevusi ning võimaldades harrastamist selleks loodud CQB-siseareenil.
Kaitseliidu Narva Malevkond on vabatahtliku riigikaitseorganisatsiooni kohalik üksus, mis panustab Eesti ühiskonna kaitsevõime tugevdamisse ning kaasab aktiivselt noori oma tegevusse. Malevkonna tegevus hõlmab riigikaitselist väljaõpet, koolitusi, õppusi ja erinevaid kogukondlikke tegevusi ning noori kaasatakse laagritesse, matkadele, võistlustele ja üritustele. Noored Kotkad ja Kodutütred on Kaitseliidu noorteorganisatsioonid, mille tegevus väärtustab vabatahtlikkust ning pakub noortele eneseteostus- ja arenguvõimalusi isamaalise hariduse kaudu. 
Erinevate asutuste, organisatsioonide ja tegevuste pakkujate koostöös kujuneb Narvas mitmekesine mitteformaalse õppimise ja eneseteostuse keskkond, mis toetab noorte huvide, võimete ja oskuste arengut.
[bookmark: _Toc244282619]Noorte heaolu, ennetus ja tugi
Noorte heaolu toetamine eeldab noorsootöö-, haridus-, sotsiaal-, tervise- ja turvalisusvaldkonna koostööd. Tähelepanu keskmes on abivajaduse varajane märkamine, riskikäitumise ja sotsiaalse tõrjutuse ennetamine, vaimse ja füüsilise tervise toetamine ning noore suunamine tema vajadustele vastava abi ja teenusteni. Narva Noortekeskus panustab sellesse tegevussuunda avatud ja mobiilse noorsootöö kaudu, pöörates tähelepanu noortele, kes vajavad täiendavat tuge või osalevad tavapärastes noorsootöö tegevustes vähem. Mobiilne noorsootöö võimaldab märgata noore abivajadust tema tavapärases keskkonnas, pakkuda esmast tuge ning vajaduse korral suunata noor talle sobivate tugiteenuste ja spetsialistide juurde.
Narva Linna Sotsiaalabiamet koordineerib abi vajavate laste, noorte ja perede toetamist ning teeb koostööd haridus- ja noorsootööasutuste, politsei, tervise- ja sotsiaalvaldkonna organisatsioonide ning teiste partneritega. Noortegarantii tugisüsteemi (NGTS) kaudu toetatakse noori, kes vajavad abi haridustee jätkamisel, õppesse või tööturule jõudmisel ja seal püsimisel. Töö põhineb individuaalsel nõustamisel, juhtumikorraldusel ja võrgustikutööl. Lisaks rakendatakse Narvas noorte ja perede toetamiseks erinevaid ennetavaid ja toetavaid meetmeid.
Politsei- ja Piirivalveamet panustab noorte turvalisuse ja heaolu tagamisse, riskikäitumise ennetamisse, probleemide varajasse märkamisse ning turvalisusteadlikkuse suurendamisse. Metoodiliselt kasutab politsei noorte rikkujate mõjutamiseks eelistatult mittekaristuslike meetmeid (juhtumiarutelu, perevestlus, kahjuvahendus, erinevatesse programmidesse suunamine, lepitus, hoiatused). Koostööd tehakse kohaliku omavalitsuse, sotsiaal- ja lastekaitsevaldkonna spetsialistide, haridusasutuste, noortekeskuse (sh MONO), noorteorganisatsioonide ning teiste noortega töötavate partneritega, et tagada noortele õigeaegne abi ja vajalik tugi. 
MTÜ Laste Päevakeskus LAD toetab tervislike erivajadustega noori ja nende peresid. Tegevuste eesmärk on arendada noorte igapäevaelu- ja tööoskusi, toetada iseseisvaks eluks valmistumist ja ühiskonda kaasamist ning pakkuda vajalikke tugi- ja huvitegevusi.
Noorte Nõustamiskeskus tegutseb noorte seksuaal- ja reproduktiivtervise valdkonnas, pakkudes nõustamist ja ennetustegevusi ning käsitledes muu hulgas HIV-i ja teiste seksuaalsel teel levivate infektsioonide ennetamist.
MTÜ Lapsele Oma Kodu toetab kriisi- ja probleemolukorda sattunud lapsi, noori ja peresid, pakkudes psühholoogilist, sotsiaalset ja muud vajalikku tuge ning aidates lahendada noorte kohanemis-, toimetuleku- ja kooliprobleeme.
SPIN-programm on noortele suunatud spordipõhine ennetus- ja arenguprogramm, mis ühendab sporditegevuse sotsiaalsete ja enesekohaste oskuste arendamisega. Programm toetab noorte enesejuhtimist, koostööoskusi ja igapäevast toimetulekut. Regulaarsete tegevuste kaudu aidatakse kaasa noorte sotsiaalsele kaasatusele ja positiivsete valikute kujunemisele.
Noorte heaolu, ennetuse ja toe valdkonnas tegutseb Narvas laiem võrgustik asutusi, organisatsioone, programme ja spetsialiste, kelle tegevused ja koostöövõimalused kujunevad vastavalt noorte vajadustele ja valdkonna arengule.
[bookmark: _Toc244282620]Koostöö, rahvusvaheline ning digitaalne ja nutikas noorsootöö
Koostöö, rahvusvaheline tegevus ning digitaalsete võimaluste kasutamine on Narva noorsootöö olulised ja omavahel seotud osad. Kohalikud, piirkondlikud, üleriigilised ja rahvusvahelised partnerlussuhted laiendavad noorte arengu- ja osalusvõimalusi ning toetavad uute teadmiste, kogemuste ja töömeetodite jõudmist Narva noorsootöösse. Digitaalne ja nutikas noorsootöö on seejuures läbiv tööviis, mille kaudu toetatakse noorteinfo kättesaadavust, suhtlemist, õppimist, loovust, kaasamist ja omaalgatust ning arendatakse noorte digipädevusi ja teadlikku tegutsemist digikeskkonnas.
Narva Noortekeskus arendab koostööd kohalike, piirkondlike, üleriigiliste ja rahvusvaheliste partneritega ning loob noortele võimalusi osaleda projektides, koolitustel, noortevahetustes, õppevisiitidel ja teistes arendavates tegevustes.
MTÜ VitaTiim panustab Narva rahvusvahelise noorsootöö arengusse, võimaldades noortel osaleda rahvusvahelistes projektides, noortevahetustes ja vabatahtlikus tegevuses ning arendada rahvusvahelisi kontakte ja kultuuridevahelisi pädevusi.
Narvamus täiendab Narva rahvusvahelise ja digitaalse noorsootöö võimalusi noorte loodud meediaplatvormina. Ajakiri osaleb kohalikes ja rahvusvahelistes projektides, mis toetavad meedia, hariduse ja noorte osaluse arengut ning loovad noortele võimalusi rahvusvaheliseks koostööks ja meedialoomes osalemiseks.
Tartu Ülikooli Narva kolledž on oluline haridus- ja noortevaldkonna koostööpartner, mis panustab noortevaldkonna spetsialistide ettevalmistamisse ning toetab koostööd haridusasutuste ja noorteorganisatsioonidega. Kolledži rahvusvaheline koostöö ja õppimisvõimalused toetavad teadmiste ja kogemuste vahetust ning noorte kultuuridevaheliste pädevuste arengut. Lisaks pakub kolledž võimalusi arendada ettevõtlus- ja digipädevusi ning tutvuda programmeerimise, robootika ja tehisintellektiga.
Ida-Virumaa Kutsehariduskeskus täiendab noorte digitaalse ja tehnoloogilise arengu võimalusi kutseõppe kaudu. Narvas on võimalik omandada teadmisi ja praktilisi oskusi muu hulgas info- ja kommunikatsioonitehnoloogia, tarkvaraarenduse, IT-süsteemide, multimeedia ning tehnoloogia valdkonnas, toetades noorte erialavalikuid ja ettevalmistust tööturule sisenemiseks.
Rahvusvaheline noorsootöö võimaldab Narva noortel osaleda noortevahetustes, vabatahtlikus tegevuses, rahvusvahelistes projektides ja koolitustel. Need tegevused toetavad noorte keeleoskuse, iseseisvuse, kultuuridevahelise suhtlemise ja koostööoskuste arengut ning avardavad nende maailmapilti. Rahvusvaheline koostöö loob ka noorsootöötajatele võimalusi kogemuste vahetamiseks, uute töömeetodite õppimiseks ja erialaseks arenguks.
Digitaalne ja nutikas noorsootöö on Narva noortevaldkonna oluline osa, mis täiendab traditsioonilisi noorsootöö vorme ning loob noortele uusi võimalusi õppimiseks, suhtlemiseks, osalemiseks ja eneseteostuseks. Digitaalne noorsootöö hõlmab digimeedia ja -tehnoloogiate eesmärgipärast kasutamist, sh noorteinfo vahendamisel, noortega suhtlemisel, mitteformaalses õppes, noorte kaasamisel ning digipädevuste arendamisel. Nutikas noorsootöö on laiem lähenemine, mis ühendab digitaalsed võimalused uuenduslike töömeetodite, noortekesksete lahenduste ja valdkondadevahelise koostööga, et muuta noorsootöö kättesaadavamaks, mitmekesisemaks ja tulemuslikumaks.
Narvas kasutatakse digitaalseid keskkondi ja sotsiaalmeediat noorteinfo jagamiseks, noortega suhtlemiseks, tegevuste tutvustamiseks ning noorte kaasamiseks. Digitaalsed töövahendid toetavad noorte loovust, meediapädevust, iseseisvat õppimist ja omaalgatust ning võimaldavad jõuda ka noorteni, kes tavapärastes noorsootöö tegevustes vähem osalevad. Oluline osa digitaalsest noorsootööst on digiturvalisuse, kriitilise mõtlemise, teadliku meediatarbimise ning vastutustundliku digikäitumise toetamine.
Narva Noortekeskusel on oluline roll digitaalse ja nutika noorsootöö arendamisel. Lisaks igapäevasele digitaalsele suhtlusele ja noorteinfo vahendamisele pakutakse noortele võimalusi tehnoloogiapõhiseks õppimiseks ja loovtegevuseks. 2026. aastal käivitunud Roheline DigiLab laiendab noorte arenguvõimalusi programmeerimise, tehisintellekti, digitaalse sisuloome, mänguarenduse ja e-spordi valdkonnas. Noorte digitaalse eneseväljenduse ja meediapädevuse arengut toetab ka Narvamus, mis võimaldab noortel osaleda meedialoomes, arendada praktilisi oskusi ning teha koostööd kohalikes ja rahvusvahelistes projektides.
Digipädevuste ja tehnoloogiahuvi arendamisele aitavad kaasa ka Narva haridus- ja kultuuriasutused. Tartu Ülikooli Narva kolledž pakub võimalusi tutvuda programmeerimise, robootika ja tehisintellektiga, Ida-Virumaa Kutsehariduskeskus toetab noorte tehnoloogiliste oskuste arengut kutseõppe kaudu ning Narva Keskraamatukogu võimaldab ligipääsu digitaalsetele infoallikatele ja e-ressurssidele. Nende asutuste tegevus täiendab noorsootöö võimalusi ja loob eeldused valdkondadevaheliseks koostööks.
Digitaalse ja nutika noorsootöö arendamisel on oluline arvestada noorte erinevate vajaduste, digioskuste ja ligipääsuvõimalustega. Tähelepanu vajavad noorsootöötajate digipädevuste arendamine, digiturvalisuse ja meediapädevuse toetamine, noorte digitaalsete osalusvõimaluste laiendamine ning uuenduslike töömeetodite kasutamine. Digitaalne ja vahetu noorsootöö täiendavad teineteist, võimaldades pakkuda noortele mitmekesiseid, turvalisi ja kättesaadavaid arenguvõimalusi.
Narva noortevaldkonna tugevuseks on mitmekesine koostöövõrgustik, rahvusvahelised osalusvõimalused ning digitaalsete ja uuenduslike töömeetodite kasutamine. Nende võimaluste edasiarendamisel on oluline tugevdada partnerlussuhteid, suurendada noorte kaasatust ning toetada noorsootöö kvaliteeti ja kättesaadavust.


[bookmark: _Toc244282621]Hetkeolukorra analüüs
Narva noorsootöö hetkeolukorra analüüs põhineb statistilistel andmetel, 2026. aasta noortevaldkonna korralduse kvaliteedihindamisel ning noorte, noortevaldkonna spetsialistide ja organisatsioonide tagasisideküsitlustel. Kogutud andmed võimaldasid välja selgitada valdkonna peamised tugevused ja arenguvajadused, mida on arvestatud arengukava strateegiliste eesmärkide ja tegevuskava koostamisel.
Tugevused
· väljakujunenud noorsootöö traditsioonid ja mitmekesised tegevusvõimalused; 
· tugev huvihariduse ja huvitegevuse süsteem; 
· aktiivne projekti- ja rahvusvaheline tegevus ning koostöökogemus; 
· kvalifitseeritud ja kogemustega noortevaldkonna spetsialistid; 
· toimivad noorte osalusvormid ning noorte omaalgatuse ja noorteühenduste toetamine; 
· mitmekesised ennetus- ja tugitegevused noorte riskikäitumise vähendamiseks ja heaolu toetamiseks; 
· laialdased võimalused osalemiseks kultuuri-, spordi- ja kogukonnategevustes; 
· olemasoleva taristu ja kompaktse linnaruumi potentsiaal noorsootöö korraldamiseks ja arendamiseks; 
· valmisolek uuendusteks, uute töövormide rakendamiseks ja muutuvate oludega kohanemiseks. 
· digitaalse ja nutika noorsootöö kogemus ning valmisolek uute töövormide rakendamiseks.
Arenguvajadused
· noorsootöö võimaluste kättesaadavuse parandamine erinevates vanuserühmades ja linnaosades, arvestades noorte keelelisi, sotsiaalseid ja individuaalseid vajadusi;
· noorteinfo võrdse kättesaadavuse parandamine;
· noorte omaalgatuse, ettevõtlikkuse, osaluse ning iseseisvaks eluks valmistumise võimaluste laiendamine;
· 18–26-aastaste noorte enesearengu ning haridus- ja karjäärivalikute toetamine;
· kaasaegsete ja noortele atraktiivsete tegevus- ja eneseteostuskeskkondade arendamine;
· vähemate võimalustega noorte kaasamise ja nende vajadustele vastavate tegevuste arendamine;
· noorte vaimse tervise toetamise ja varajase märkamise süsteemi tugevdamine;
· noorte vajaduste ja rahulolu regulaarne väljaselgitamine ning nende ettepanekute arvestamine noorsootöö arendamisel;
· olemasolevate noorsootöö teenuste kaardistamine, puuduvate teenuste väljaselgitamine ja võimaliku dubleerimise vähendamine;
· valdkonnaülese koostöö ning formaal- ja mitteformaalõppe sidususe tugevdamine;
· noorsootöötajate professionaalse arengu ja järelkasvu ning noorsootöö kvaliteedi süsteemse hindamise toetamine.
Võimalused
· riiklike ja Euroopa Liidu programmide ning projektirahastuse kasutamine noortevaldkonna arendamiseks;
· üle-eestilise ja rahvusvahelise koostöö ning heade praktikate kasutamine;
· haridusasutuste, ettevõtete ja teiste partnerite suurem kaasamine noorte arenguvõimaluste laiendamisse;
· digilahenduste, uute tehnoloogiate ja andmepõhiste lähenemisviiside kasutamine noorsootöö arendamisel;
· haridus-, sotsiaal-, tervishoiu- ja noorsootöövaldkonna koostöö tugevdamine vähemate võimalustega noorte toetamiseks.
Peamised riskid
· noorte arvu vähenemine ja noorte lahkumine linnast;
· sotsiaal-majanduslik ebavõrdsus ja osa noorte kõrvalejäämine;
· noorte heaolu, vaimse tervise ja turvalisusega seotud probleemide süvenemine;
· kvalifitseeritud spetsialistide puudus ja töötajate voolavus;
· piiratud ressursid ning demograafiliste, majanduslike ja ühiskondlike muutuste mõju valdkonna jätkusuutlikkusele;
· majanduslikest, keelelistest, tervislikest ja sotsiaalsetest takistustest tulenev ebavõrdne ligipääs noorsootöö võimalustele;
· noorte haridusest ja tööturult kõrvalejäämise ning sotsiaalse tõrjutuse süvenemise oht.
Narva noortevaldkonnal on tugev alus edasiseks arenguks. SWOT-analüüsi tulemused aitavad määratleda valdkonna peamised arenguvajadused, pöörates erilist tähelepanu noorsootöö võimaluste võrdsele kättesaadavusele, vähemate võimalustega noorte kaasamisele, noorte heaolu toetamisele ning valdkonnaülese koostöö tugevdamisele. Olemasolevate tugevuste ja võimaluste teadlik kasutamine aitab vähendada riske ning toetada noortevaldkonna jätkusuutlikku arengut.


[bookmark: _Toc244282622]Arengustrateegia 2032. aastaks
[bookmark: _Toc244282623]Visioon 
Narva on noortesõbralik linn, kus iga noor tunneb end väärtustatuna, kaasatuna ja toetatuna, omab mitmekesiseid võimalusi oma potentsiaali avamiseks ning kujundab koos kogukonnaga linna tulevikku.
Noortepoliitikat ja noortevaldkonda kujundatakse Narvas noorte jaoks ja koos noortega. Noored on partnerid nende elu puudutavate otsuste tegemisel ning aktiivsed linna arengu kujundajad.
Narva noortevaldkond lähtub järgmistest väärtustest:
Noorte potentsiaal. Avatus. Kvaliteet. Koostöö. Võrdsed võimalused.
· Noorte potentsiaal – iga noore teadmised, oskused, ideed ja ettevõtlikkus on Narva kõige olulisem arenguressurss ning linna tulevikku kujundav jõud.
· Avatus – ollakse avatud uutele ideedele, algatustele ja koostöövormidele ning arvestatakse ühiskonnas toimuvate muutustega.
· Kvaliteet – noorsootöö põhineb professionaalsel ja teadlikul lähenemisel ning noorte vajadustel.
· Koostöö – noorte arengut toetatakse koostöös noorte, spetsialistide, asutuste, organisatsioonide ja kogukonnaga.
· Võrdsed võimalused – igale noorele luuakse võimalused osalemiseks, arenguks ja eneseteostuseks.
[bookmark: _Toc244282624]Strateegilised eesmärgid ja tegevussuunad
 Visiooni elluviimiseks keskendub Narva kolmele strateegilisele eesmärgile, mis moodustavad ühise raamistiku kvaliteetse, kättesaadava ja noorte vajadustest lähtuva noorsootöö arendamiseks.
Strateegiline eesmärk 1. Igal noorel on võrdsed võimalused enese arendamiseks, eneseteostuseks ja iseseisvaks eluks.
Tegevussuunad:
1.1 Mitteformaalse õppimise võimaluste arendamine.
1.2 Noorte omaalgatuse ja ettevõtlikkuse arendamine. 
1.3 Iseseisvaks eluks ning haridus- ja karjäärivalikuteks ettevalmistamine.
Strateegiline eesmärk 2. Noorsootöö on kvaliteetne, kättesaadav, mitmekesine ja noorte vajadustest lähtuv.
Tegevussuunad:
2.1 Noorsootöö teenuste, kättesaadavuse ja keskkondade arendamine.
2.2 Noorsootöötajate professionaalse arengu toetamine.
2.3 Noortevaldkonna eri tasandite koostöö tugevdamine.
Strateegiline eesmärk 3. Noored osalevad aktiivselt ühiskonnaelus, tunnevad kuuluvust kogukonnale ning kasvavad turvalises ja toetavas keskkonnas.
Tegevussuunad:
3.1 Noorte osaluse ja kodanikuaktiivsuse toetamine.
3.2 Noorte kaasamise, partnerluse ja otsustusprotsessides osalemise edendamine.
3.3 Noorte heaolu, turvalise ja toetava arengukeskkonna kujundamine.

[bookmark: _Toc244282625]Tegevuskava 2027-2032
Kasutatud lühendid:
SE – strateegiline eesmärk
KOV – Kohalik omavalitsus
KO – Kultuuriosakond
SA – Sotsiaalabiamet
LAÖA – Linna Arenduse ja Ökonoomika Amet
TK – Töötukassa
TÜNK – Tartu Ülikooli Narva kolledž
NNK – Narva Noortekeskus
HK - huvikoolid
NSTA– noorsootööasutused (noorsootööga tegelevad riigi-, munitsipaal- ja eraasutused)
	SE1. Igal noorel on võrdsed võimalused enese arendamiseks, eneseteostuseks ja iseseisvaks eluks

	1.1 Mitteformaalse õppimise võimaluste arendamine

	Tegevused
	Tulemused
	Rakendamise periood
	Vastutaja
	Ressursid

	Mitmekesiste huvihariduse ja huvitegevuse võimaluste tagamine kunsti-, kultuuri-, spordi-, loodus-, täppisteaduste, tehnoloogia ja muudes valdkondades (sh erivajadustega noortele kohandatud huviringide ning huvitegevuse võimaluste loomine ja arendamine)
	Noortele on tagatud mitmekesised ja kättesaadavad mitteformaalse õppimise, huvihariduse, huvitegevuse ja eneseteostuse võimalused, sh erinevate vajadustega noortele.
	2027–2032, igal aastal
	KOV, HK, spordiklubid
	linnaeelarve, riigieelarve, projektirahastus

	Mitteformaalse õppimise uute meetodite ja formaatide kasutamine ja arendamine (sh digilahendused)
	
	2027–2032, igal aastal
	KOV, HK,    
spordiklubid
	linnaeelarve, riigieelarve, projektirahastus

	Noorsookultuuri, vabaloomingu, laagrite, noortevahetuste, konkursside, festivalide ja teiste eneseteostusvõimaluste korraldamine.
	
	2027–2032, igal aastal
	KOV, HK, NSTA
	linnaeelarve, riigieelarve, projektirahastus

	Kaunite kunstide vallas kvaliteetse huvihariduse saamiseks võimaluste tagamine
	
	2027–2032, igal aastal
	KOV, HK
	linnaeelarve, riigieelarve, projektirahastus

	Liikumisharrastuseks ja spordiga tegelemiseks kvaliteetsete tingimuste tagamine
	
	2027–2032, igal aastal
	KOV, HK,    
spordiklubid
	linnaeelarve, riigieelarve, projektirahastus

	Huviklubide ja –ringide valiku laia spektri tagamine
	
	2027–2032, igal aastal
	KOV, HK, NSTA
	linnaeelarve, riigieelarve, projektirahastus

	Üldhariduskoolides huviringide tegevuse populariseerimine
	
	2027–2032, igal aastal
	koolid
	linnaeelarve, riigieelarve

	Noorte vabaloomingu võimaluste pakkumine
	
	2027–2032, igal aastal
	NSTA
	linnaeelarve, riigieelarve, projektirahastus

	Andekatele ja võimekatele noortele oskuste ja kogemuste esitlemise võimaluste tagamine (kontsertide, võistluste, konkursside läbiviimine ja nendes osalemine)
	
	2027–2032, igal aastal
	KO, HK, NSTA
	linnaeelarve, riigieelarve, projektirahastus


	Vähekindlustatud peredest noortele huvikoolides õppetasu sooduste pakkumine
	
	2027–2032, igal aastal
	KOV, HK
	linnaeelarve, riigieelarve

	1.2 Noorte omaalgatuse ja ettevõtlikkuse arendamine

	Tegevused   
	Tulemused
	Rakendamise periood
	Vastutaja
	Ressursid

	Noorte omaalgatusprojektide püsiva toetussüsteemi jätkuv arendamine ning toetuse nähtavuse suurendamine
	Suurenenud on noorte võimalused oma ideede algatamiseks ja elluviimiseks, vabatahtlikuks tegevuseks ning ettevõtlikkuse arendamiseks. Toimib noorte omaalgatuste toetamise süsteem ning arenevad õpilasfirmade ja noorte ettevõtlusega seotud tegevused.
	2027–2032, igal aastal
	KOV, NNK
	linnaeelarve, projektirahastus

	Noortele projektikirjutamise ja projektijuhtimise koolituste pakkumine
	
	2027–2032, igal aastal
	NSTA
	linnaeelarve, projektirahastus

	Avatud noorteruumi (Open Space) loomine erinevates linnaosades
	
	2027–2032, igal aastal
	KOV, NSTA
	linnaeelarve, projektirahastus

	Ettevõtlusnädala raames tegevuste pakkumine noortele
	
	2027–2032, igal aastal
	KOV, NSTA
	linnaeelarve, projektirahastus

	Üldhariduskoolide õpilasfirmade tegevuse arendamine ja nende laatade korraldamine
	
	2027–2032, igal aastal
	koolid
	linnaeelarve, projektirahastus

	Vabatahtliku tegevuse edendamine noorte seas ning vabatahtlike kogukonna tugevdamine
	
	2027–2032, igal aastal
	koolid
	linnaeelarve, projektirahastus

	Noortetalgute läbiviimine
	
	2027–2032, igal aastal
	NSTA
	linnaeelarve, projektirahastus

	Materiaal-tehniliste tingimuste arendamine puuetega noorte osalemise tagamiseks
	
	2027–2032, igal aastal
	KOV, NSTA
	linnaeelarve, projektirahastus

	Noorte saavutuste, aktiivsuse ja omaalgatuse tunnustamise süsteemi loomine ja arendamine
	
	2027–2032, igal aastal
	KOV, NSTA
	linnaeelarve, projektirahastus

	1.3 Iseseisvaks eluks ning haridus- ja karjäärivalikuteks ettevalmistamine

	Tegevused
	Tulemused
	Rakendamise periood
	Vastutaja
	Ressursid

	Süsteemse karjääriõppe ja -nõustamise arendamine Narva üldhariduskoolides, et toetada noorte teadlikke haridus- ja karjäärivalikuid
	Noortel on paremad võimalused omandada töökogemust, saada karjääriinfot ja nõustamist ning arendada iseseisvaks eluks vajalikke oskusi. Tuge vajavad noored jõuavad senisest paremini sobivate teenuste, õppimise või töötamise võimalusteni.
	2027–2032, igal aastal
	KOV, koolid
	linnaeelarve

	Töömalevate korraldamine ja töökohtade arvu võimalusel suurendamine
	
	2027–2032, igal aastal
	NNK, KOV
	linnaeelarve, riigieelarve, projektirahastus

	Karjääriinfo, nõustamise, infomesside ja professionaalidega kohtumiste pakkumine.
	
	2027–2032, igal aastal
	TK, NNK, KOV, NSTA, koolid
	linnaeelarve, projektirahastus

	Noortele mentorluse pakkumine projektide ja ideede elluviimiseks
	
	2027–2032, igal aastal
	NSTA
	linnaeelarve, projektirahastus

	Noorte seas loomemajanduse tutvustamine ja edendamine ning loomeettevõtluse arendamine
	
	2027–2032, igal aastal
	NSTA
	linnaeelarve, projektirahastus

	18–26-aastaste noorte enesearengu ning haridus- ja karjäärivalikute toetamine, sh nõustamise, mentorluse, koolituste, praktiliste töötubade ning õppimis-, praktika- ja töövõimaluste tutvustamise kaudu
	
	2027–2032, igal aastal
	KOV, NNK, NSTA, TK, TÜNK

	linnaeelarve, riigieelarve, projektirahastus

	Infomessi Orientiir läbiviimine
	
	2027–2032, igal aastal
	NNK
	linnaeelarve, projektirahastus

	Professionaalidega kohtumiste korraldamine noortele
	
	2027–2032, igal aastal
	NNK
	linnaeelarve, projektirahastus

	Noorte kaasamine noorsootöö teenuste disainimisse
	
	2027–2032, igal aastal
	NSTA
	linnaeelarve, projektirahastus

	Tööturutõrjutuse vähendamise meetmete arendamine (sh täiendkoolitused ja abi töö otsimisel)
	
	2027–2032, igal aastal
	TK, NSTA
	linnaeelarve, riigieelarve, projektirahastus

	Noorte karjäärinõustamise tagamine
	
	2027–2032, igal aastal
	NNK, NSTA, koolid
	linnaeelarve, projektirahastus

	NEET- olukordades noorte ja tööturult või haridusest eemale jäänud noorte individuaalne toetamine ning tagasitee loomine õppesse või tööle
	
	2027–2032, igal aastal
	KOV, NSTA
	linnaeelarve, projektirahastus

	Igapäevaelu-, finants-, digi-, suhtlemis- ja iseseisva toimetuleku oskusi arendavate tegevuste pakkumine.
	
	2027–2032, igal aastal
	projektirahastus
	projektirahastus



Tulemusnäitajad (2026 → 2032)
	Mõõdik
	Baastase
	Sihttase 2032
	Allikas

	Noorsootöös (huviharidus/huvitegevus, muu mitteformaalõppe) tegevustes osalevate noorte osakaal
	49%
	60%
	osalusstatistika (EHIS, asutused), noorte küsitlused

	Noorsootöös (huviharidus/huvitegevus, muu mitteformaalõppe) tegevustes osalevate vähemate võimalustega noorte osakaal
	10%
	30%
	osalusstatistika (EHIS, asutused), SA, noorte küsitlused

	Noorte rahulolu noorsootöö võimaluste mitmekesisusega
	44%
	65%
	noorte küsitlused

	Noorte rahulolu huvihariduse/huvitegevuse võimaluste mitmekesisusega
	61%
	80%
	noorte küsitlused

	Noorte omaalgatusprojektide toetamiseks eraldatud rahaliste vahendite maht aastas
	5 000€
	10 000€
	KOV ja NNK eelarve täitmise andmed

	Toetatud noorte omaalgatusprojektide arv aastas
	15
	30
	NNK omaalgatusprojektide arvestus 

	Töömalevas osalevate noorte arv aastas
	120 noort
	160 noort
	NNK töömaleva osalejate arvestus

	Töömalevas osalenud rahulolevate noorte osakaal
	73%
	90%
	NNK noorte küsitlused



	SE2. Noorsootöö on kvaliteetne, kättesaadav, mitmekesine ja noorte vajadustest lähtuv

	2.1 Noorsootöö teenuste, kättesaadavuse ja keskkondade arendamine

	Tegevused
	Tulemused
	Rakendamise periood
	Vastutaja
	Ressursid

	Olemasolevate noorsootöö teenuste kaardistamine, puuduvate teenuste ja võimalike dubleerimiste väljaselgitamine
	Noorsootöö võimalused ja info on noortele paremini kättesaadavad nii füüsilises kui digikeskkonnas ning noorsootöö keskkond on kaasaegne, turvaline ja noorte vajadustele vastav
	2027–2032, igal aastal
	KO, NNK, NSTA

	linnaeelarve, projektirahastus

	Noorteinfo ühise ja kasutajasõbraliku süsteemi arendamine ning teenuste nähtavuse suurendamine digikanalites ja linnaruumis
	
	2027–2032, igal aastal
	KO, NSTA
	linnaeelarve, projektirahastus

	Noorsootöö võimaluste ja teenuste kohta info kättesaadavuse ning nähtavuse suurendamine, sh tegevuste ja nende tulemuste aktiivsem kajastamine sotsiaalvõrgustikes ja muudes kanalites; uute infokanalite loomine
	
	2027–2032, igal aastal
	KO, NSTA
	linnaeelarve, projektirahastus

	Noortekeskuse külastuste ja noorte tegevustes osalemise digitaalse arvestussüsteemi kasutuselevõtt.
	
	2027–2029
	NNK
	linnaeelarve, projektirahastus

	Noorsootöö vormide ja metoodikate mitmekesistamine, teenuste mobiilsuse ja dünaamilisuse tagamine
	
	2027–2032, igal aastal
	NSTA
	linnaeelarve, projektirahastus

	Mobiilse noorsootöö arendamine, selle rahastamise suurendamine ja tänavanoorte kaasatuse suurendamine
	
	2027–2032, igal aastal
	NSTA
	linnaeelarve, projektirahastus

	„Liikuma kutsuv kool“ programmi ja noorte liikumise arendamine
	
	2027–2032, igal aastal
	KO, NSTA, koolid
	linnaeelarve, projektirahastus

	Digitaalse ja nutika noorsootöö arendamine (sh digitaalsed osalus- ja õpikeskkonnad, tehisintellekti teadlik ja turvaline kasutamine, digiloovus, meediapädevus ning noorte vajadustele vastavad digitaalsed suhtluskanalid)
	
	2027–2032, igal aastal
	NSTA
	linnaeelarve, projektirahastus

	Veebipõhise noorte kogukonna loomine ja arendamine
	
	2027–2032, igal aastal
	KO, NSTA
	linnaeelarve, projektirahastus

	Noorsootöö teenuste nutikate lahenduste väljatöötamine
	
	2027–2032, igal aastal
	NSTA
	linnaeelarve, projektirahastus

	Noorsootööasutuste taristu parandamine
	
	2027–2032, igal aastal
	KOV, NSTA
	linnaeelarve, riigieelarve, projektirahastus

	Noorsootöö ja mitteformaalse õppimise asutuste remonditööde ja renoveerimise teostamine
	
	2027–2032, igal aastal
	KOV, NSTA
	linnaeelarve, projektirahastus

	Linnaruumis kaasaegsete noortele atraktiivsete ja meelelahutuslike keskkondade loomine (sh spordi- ja mänguväljakud erinevate vanuste noortele jne) 
	
	2027–2032, igal aastal
	KOV
	linnaeelarve, projektirahastus

	Avaliku ruumi atraktiivsemaks muutmine ja selle rikastamine kunstiga (sh art-objektide loomine)
	
	2027–2032, igal aastal
	KOV
	linnaeelarve, projektirahastus

	2.2 Noorsootöötajate professionaalse arengu toetamine

	Tegevused
	Tulemused
	Rakendamise periood
	Vastutaja
	Ressursid

	Vähemalt ühe noorsootöö eest vastutava KOV töötaja olemasolu tagamine
	Noortevaldkonnas töötavad pädevad ja professionaalselt arenevad spetsialistid ning loodud on võimalused nende kvalifikatsiooni, oskuste ja koostöökogemuse arendamiseks.
	2027–2032, igal aastal
	KOV
	linnaeelarve

	Noorsootöö alal kõrghariduse omandamise võimaluse soodustamine
	
	2027–2032, igal aastal
	NSTA
	linnaeelarve, riigieelarve

	Noorsootöötaja kutsesüsteemi populariseerimine ja kutse omandamise toetamine
	
	2027–2032, igal aastal
	KOV, NSTA
	linnaeelarve, projektirahastus

	Noorsootöötajate, huvikoolide pedagoogide ja huviringide juhendajate regulaarse täiendkoolituse jätkamine, sh erivajadustega noortega töötamine, digipädevus, vaimne tervis, kaasamine ja eesti keel
	
	2027–2032, igal aastal
	NSTA
	linnaeelarve, riigieelarve, projektirahastus

	Üleriigilises ja rahvusvahelises noorsootöös osalemise ning õppevisiitide toetamine
	
	2027–2032, igal aastal
	KOV, NSTA
	linnaeelarve, projektirahastus

	Noortevaldkonna kõikehõlmava tunnustussüsteemi loomine
	
	2027–2032,  igal aastal
	KOV
	linnaeelarve

	Noorsootöötajate töötasusüsteemi arendamine ning konkurentsivõimelise palgataseme saavutamine
	
	2027–2032, igal aastal
	KO, NSTA
	linnaeelarve, riigieelarve, projektirahastus

	2.3 Noortevaldkonna eri tasandite koostöö tugevdamine

	Tegevused
	Tulemused
	Rakendamise periood
	Vastutaja
	Ressursid

	Noortevaldkonna regulaarse koostöövõrgustiku ja infovahetuse süsteemi arendamine.
	Noortevaldkonnas toimib regulaarne koostöö- ja infovahetusvõrgustik ning noorsootöö arendamisel kasutatakse partnerite koostööd, andmeid ja noorte tagasisidet. Tugevnenud on formaal- ja mitteformaalõppe seosed ning kohalik, üleriigiline ja rahvusvaheline koostöö.
	2027–2032, igal aastal
	KOV, NSTA
	linnaeelarve, projektirahastus

	Ühisürituste ja -projektide korraldamise jätkamine
	
	2027–2032, igal aastal
	KOV, NSTA
	linnaeelarve, projektirahastus

	Noorsootööasutuste koolidega koostöö tõhustamine, huvijuhtide rolli tugevdamine noorsootöös
	
	2027–2032, igal aastal
	koolid, NSTA
	linnaeelarve, projektirahastus

	Noorsootöötajate ametikohtade loomine Narva üldhariduskoolides
	
	2027–2032, igal aastal
	KOV, koolid
	linnaeelarve, riigieelarve, projektirahastus

	Üleriigilise ja rahvusvahelise noorsootöö jätkuv arendamine ja kogemuste vahetamine
	
	2027–2032, igal aastal
	NSTA
	linnaeelarve, riigieelarve, projektirahastus

	Noorsootöö kvaliteedi, kättesaadavuse ja noorte vajaduste regulaarne seire ning andmepõhine teenuste arendamine
	
	2027–2032, igal aastal
	KOV, NSTA, NNK
	linnaeelarve, projektirahastus

	Formaal- ja mitteformaalõppe sidususe tugevdamine ning mitteformaalses õppes omandatu tunnustamise praktikate arendamine
	
	2027–2032, igal aastal
	KOV, NSTA, NNK, koolid
	linnaeelarve, riigieelarve, projektirahastus



Tulemusnäitajad (2026 → 2032)
	Mõõdik
	Baastase 
	Sihttase 2032
	Allikas

	Noorte osakaal, kes teavad, kust leida infot noorsootöö võimaluste kohta
	57%
	85%
	noorte küsitlused

	Noorte rahulolu võimaluste kättesaadavusega
	82%
	90%
	noorte küsitlused

	Erialase kvalifikatsiooni või noorsootöötaja kutsega töötajate osakaal
	60%
	80%
	noortevaldkonna spetsialistide tagasisideankeet

	Narva munitsipaalüldhariduskoolide arv, kus on loodud noorsootöö eest vastutava spetsialisti ametikoht
	0
	6
	Narva munitsipaalkoolide personali- ja ametikohtade andmed (KOV)

	Noortevaldkonna partnerite osakaal, kes hindavad valdkondlikku koostööd ja infovahetust regulaarseks ning toimivaks
	77%
	85%
	noorteühenduste ja -organisatsioonide tagasisideankeet



	SE3. Noored osalevad aktiivselt ühiskonnaelus, tunnevad kuuluvust kogukonnale ning kasvavad turvalises ja toetavas keskkonnas. 

	3.1 Noorte osaluse ja kodanikuaktiivsuse toetamine.

	Tegevused
	Tulemused
	Rakendamise periood
	Vastutaja
	Ressursid

	Noorte kodanikuaktiivsust toetavate osalus-, vabatahtliku tegevuse ja kogukonnaalgatuste programmide rakendamine
	Noortel on mitmekesised võimalused osaleda kogukonna- ja ühiskonnaelus, tegutseda noorteorganisatsioonides ja osaluskogudes ning viia ellu vabatahtlikke ja kodanikualgatusi.


	2027–2032, igal aastal
	NSTA, koolid
	linnaeelarve, projektirahastus

	Teadlikkuse tõstmine noori puudutavates küsimustes, sh noorte õigustest
	
	2027–2032, igal aastal
	NSTA, koolid
	linnaeelarve, projektirahastus

	Õppeasutuste õpilasesinduste süsteemi toetamine, õpilasesinduste koolitamine ja otsustusprotsessidesse kaasamine
	
	2027–2032, igal aastal
	koolid
	linnaeelarve

	Narva Noorteparlamendi valimiskampaania tõhustamine ja läbi viimine
	
	2028, 2030, 2032
	NNK
	linnaeelarve

	Narva Noorteparlamendi ja selle tegevuse korraldamise süsteemne toetamine
	
	2027–2032, igal aastal
	KOV, NNK
	linnaeelarve, projektirahastus

	Noorteühingute, vabatahtlike algatuste ja kogukonnategevuste toetamine
	
	2027–2032, igal aastal
	KOV, NNK
	linnaeelarve, riigieelarve, projektirahastus

	3.2 Noorte kaasamise, partnerluse ja otsustusprotsessides osalemise edendamine. 

	Tegevused
	Tulemused
	Rakendamise periood
	Vastutaja
	Ressursid

	Noorte arvamuse väljendamise oskuse ja harjumuse jätkuv toetamine
	Noorte arvamust küsitakse ja arvestatakse süsteemselt neid puudutavate otsuste, teenuste ja linnaruumi kujundamisel ning toimib regulaarne dialoog noorte ja linna otsustajate vahel.
	2027–2032, igal aastal
	NSTA, koolid
	linnaeelarve, projektirahastus

	Noorte ja linnajuhtide regulaarse dialoogi jätkamine: kaasamine töörühmadesse ja komisjonidesse ning konsulteerimine noortevaldkonna küsimustel
	
	2027–2032, igal aastal
	KOV
	linnaeelarve

	Noorte huvide arvestamine noortevaldkonna finantseerimisel, noorsootöö ja mitteformaalse õppimise asutuste töö ja linnaruumi korraldamise küsimustel
	
	2027–2032, igal aastal
	KOV
	linnaeelarve

	Noori puudutavatel linnaelu korraldamise küsimustel arutluste korraldamine
	
	2027–2032, igal aastal
	NNK, Narva Noorteparlament
	linnaeelarve

	Noorte arvamuse ja vajaduste regulaarne uurimine kaasaegsete ja noortele mugavate tagasisidekanalite kaudu
	
	2027–2032, igal aastal
	KOV, NSTA
	linnaeelarve, projektirahastus

	Noorte otsustamisprotsessi kaasamise kriteeriumite loomine (nt noorte aktiivsus parlamenditöös, volikogu ja valitsuse komisjonides osalemine, noorte ettepanekud, esitatud ettepanekute realiseerimise tulemused, linnavõimude konsulteerimine noortega jne)
	
	2027–2032, igal aastal
	KOV, NNK, Narva Noorteparlamet
	linnaeelarve

	Noortevaldkonna sihtnäitajate kogumine (sh erinevate noortegruppide kaasatusest ja rahulolust) ja analüüs selle ala olukorra, arengu, kättesaadavuse ja nõudluse jälgimiseks
	
	2027–2032, igal aastal
	KO, NSTA
	linnaeelarve

	3.3 Noorte heaolu, turvalise ja toetava arengukeskkonna kujundamine 

	Tegevused
	Tulemused
	Rakendamise periood
	Vastutaja
	Ressursid

	Noorte formaalharidusest eemalejäämise takistamiseks varajase märkamise koostöövõrgustiku tugevdamine
	Tuge vajavate noorte märkamine ja toetamine toimub võimalikult varakult ning koostöös erinevate valdkondadega. Noortele on kättesaadavad heaolu, turvalisust, tervist ja sotsiaalset kaasatust toetavad tegevused ja teenused.
	2027–2032, igal aastal
	KOV, NSTA, koolid
	linnaeelarve, projektirahastus

	NEET-noorte nõustamine ja abistamine võimalikult kiireks naasmiseks ühiskonnaellu (noortegarantii tugisüsteemi ja STAR infosüsteemi lahenduse võimaluste kasutamine)
	
	2027–2032, igal aastal
	TK, SA, NNK
	linnaeelarve, riigieelarve

	Lastekaitsealaste juhtumite menetlemine ning abivajavatele noortele vajalike sotsiaalteenuste ja toetuste määramine
	
	2027–2032, igal aastal
	SA
	linnaeelarve, projektirahastus

	Noorte tervise kaitsele eesmärgistatud nõustamise läbiviimine
	
	2027–2032, igal aastal
	NSTA
	fondid, projektirahastus

	Noorte vaimse tervise teadlikkuse ja eneseabioskuste arendamine koostöös valdkonna spetsialistidega
	
	2027–2032, igal aastal
	NSTA, SA, koolid
	linnaeelarve, projektirahastus

	Kiusamise ennetustegevuse ja vähendamise teostamine kaasates kvalifitseeritud spetsialiste, sh „Kiusamisest vabaks“ programmi edendamine
	
	2027–2032, igal aastal
	NSTA, NNK, koolid
	linnaeelarve, projektirahastus

	Abivajavate noorte sotsiaalse kaasatuse ja toimetulekut toetavate teenuste arendamine
	
	2027–2032, igal aastal
	SA, NSTA
	linnaeelarve, projektirahastus

	Noorte teadlikkuse (sh ökoloogia-, kultuuri- ja eneseteadlikkus) arendamine
	
	2027–2032, igal aastal
	KOV, NSTA
	linnaeelarve, projektirahastus


Tulemusnäitajad (2026 → 2032)
	Mõõdik
	Baastase
	Sihttase 2032 
	Allikas

	Noorte osakaal, kes on viimase 12 kuu jooksul osalenud kogukonna- või ühiskonnaelu kujundamises või otsustusprotsessides
	15%
	30%
	noorte küsitlused

	Noorte osakaal, kes leiavad, et nende arvamust küsitakse ja sellega arvestatakse neid puudutavate kohalike otsuste tegemisel
	50%
	70%
	noorte küsitlused


* Tegevuskava elluviimist rahastatakse linnaeelarvest ning võimaluse korral kasutatakse täiendavalt riiklikke, Euroopa Liidu ja muid projektitoetusi vastavalt rahastusmeetmete tingimustele ja linnaeelarve võimalustele.



[bookmark: _Toc244282626]Arengukava elluviimise seire ja hindamine
Arengukava elluviimist koordineerib Narva Linnavalitsuse Kultuuriosakond koostöös noorsootööasutuste ja teiste valdkonna partneritega.
Arengukava tulemuslikkust hinnatakse kahel tasandil: 1) tegevuskava täitmine ja 2) arengukava eesmärkide saavutamine.
Arengukava tegevuskava täitmist seiratakse igal aastal, tuginedes tegevuste eest vastutavate asutuste esitatud teabele ning tegevuskavas sätestatud tulemusnäitajatele. Iga tegevuse täitmisele antakse üks kolmest staatusest:
· Teostatud – kavandatud tegevus on ellu viidud.
· Teostamisel – tegevusega on alustatud, kuid see ei ole veel lõpetatud.
· Teostamata – kavandatud tegevust ei ole ellu viidud.
Vajaduse korral lisatakse selgitus tegevuse edenemise, takistuste või edasiste sammude kohta.
Iga kolme aasta järel, 2029. ja 2032. aastal, viiakse läbi põhjalikum arengukava tulemuslikkuse analüüs, mille käigus hinnatakse arengukava eesmärkide saavutamist tegevuskavas sätestatud tulemusnäitajate alusel. 
Seire ja hindamise tulemuste põhjal koostatakse ülevaade arengukava elluviimisest. Ülevaade aitab hinnata, millised tegevused on andnud soovitud tulemusi, millised vajavad jätkamist või muutmist ning milliseid täiendavaid samme on vaja arengukava eesmärkide saavutamiseks. Vajaduse korral täpsustatakse tegevuskava vastavalt noorte vajadustele ja linna võimalustele.





[bookmark: _Toc244282627]Huvihariduse ja huvitegevuse kava
	Omavalitsus: Narva linn

	Piirkonna visioon: Noortel on igakülgsed võimalused enese arendamiseks kodulinnas

	Sihtgrupp: 7-19-aasased Narva noored

	Huvihariduse ja huvitegevuse osalemise võimaluste arv: 194

	Unikaalsete osalevate noorte arv: 4427

	Andmed on seisuga 1. oktoober 2026. a



	Kitsaskoht 
	Tegevus 
	Vastutaja 
	Eelarve sisu
	Eelarve (€) 

	   Huviharidus ja   huvitegevus ei kata kogu noorte huvidele vastavate huvialade spektrit. Mõned huvialad on linnas nõrgalt esindatud või puuduvad ning mõne huviala nõudlus ületab pakkumist. 
	· Toetatakse noorte huvidele ja vajadustele vastavate mitmekesiste ja uuenduslike huvihariduse ning huvitegevuse võimaluste loomist ja arendamist LTT, spordi, kultuuri ja loovuse valdkonnas, lähtudes noorte nõudlusest ja olemasolevate võimaluste kaardistamisest.
· Laiendatakse suure nõudlusega huvialade pakkumist, luuakse täiendavaid õpperühmi ja osalemiskohti ning kaasatakse uusi noori.
· Toetatakse noorte vaba valikut, arvestatakse nende soovide ja vajadustega ning soodustatakse aktiivset osalemist.
· Tagatakse tegevusteks vajalikud nõuetele vastavad õppevahendid ning kvalifitseeritud õpetajad, treenerid ja juhendajad.
· Väärtustatakse kohalikke traditsioone ning tagatakse tegevuste kvaliteet, jätkusuutlikkus ja ressursside tõhus kasutamine, arvestades kulude põhjendatust ja proportsionaalsust osalevate noorte arvuga.
 
	Narva huvikoolid, üldhariduskoolid, noortekeskus, kultuuriasutused, spordiklubid ja MTÜd. 
	Tööjõukulud
Transpordikulud 
Materjalide ja töövahendite kulud
	119 556

	   Pakutava huvihariduse ja huvitegevuse vorm või osalemise tingimused ei ole alati sobivad ega jõukohased vähemate võimalustega, sh erivajadustega noortele. 
	·  Toetatakse vähemate võimalustega, sealhulgas erivajadustega noortele kaasavate ja paindlike huvihariduse ning huvitegevuse võimaluste arendamist, arvestades nende individuaalseid vajadusi, võimeid, huve ja nõudlust.
· Suurendatakse tegevuste füüsilist, majanduslikku ja sisulist kättesaadavust, luues täiendavaid osalemisvõimalusi ning rakendades vajaduspõhiseid osalustasu soodustusi.
· Toetatakse noorte vaba valikut, arvestatakse nende soovide ja vajadustega ning soodustatakse aktiivset osalemist.
· Tagatakse ligipääsetav ja turvaline õppe- ja tegevuskeskkond, nõuetele vastavad ruumid ning vajalikud kohandatud õppe- ja tegevusvahendid.
· Toetatakse õpetajate, treenerite ja juhendajate pädevuse arendamist, et tagada kvaliteetne ja noorte individuaalseid vajadusi arvestav juhendamine.
· Väärtustatakse kohalikke traditsioone ja traditsioonilisi üritusi ning tagatakse ressursside eesmärgipärane ja kulutõhus kasutamine.
	Narva huvikoolid, üldhariduskoolid, noortekeskus, sotsiaalvaldkonna koostööpartnerid ja MTÜd. 
	Tööjõukulud
Transpordikulud 
Materjalide ja töövahendite kulud
	24 615

	   Huvihariduse ja huvitegevuse läbiviimise kohad ning tegevused ei ole piisavalt varustatud; juhendajate kvalifikatsiooni ja metoodilist pädevust tuleb järjepidevalt arendada. 
	· Toetatakse huvihariduse ja huvitegevuse õppe- ja tegevuskeskkonna kaasajastamist, soetades tänapäevaseid õppevahendeid, seadmeid ja inventari ning arendades olemasolevat materiaalset baasi.
· Toetatakse õpetajate, treenerite ja juhendajate professionaalset arengut, täienduskoolitusi, metoodilise pädevuse tõstmist ning nüüdisaegsete ja kaasavate õppemeetodite rakendamist.
· Lähtutakse noorte huvidest ja vajadustest, arvestatakse nende soovidega ning laiendatakse kvaliteetse huvihariduse ja huvitegevuse võimalusi.
· Väärtustatakse kohalikke traditsioone ning tagatakse vahendite eesmärgipärane ja kulutõhus kasutamine.

	Narva huvikoolid, üldhariduskoolid, noortekeskus, spordi- ja kultuuriasutused. 
	Tööjõukulud
Transpordikulud 
Materjalide ja töövahendite kulud
	12 307

	Eestikeelse huvihariduse ja huvitegevuse vähesed võimalused. 
	· Toetatakse uute eestikeelsete huviringide ja tegevuste loomist ning olemasolevate tegevuste osalist või täielikku üleviimist eesti keelele, arvestades noorte keeleoskust, vanust ja individuaalseid vajadusi.
· Soodustatakse eri kodukeelega noorte ühistegevusi ja kaasatakse eesti keelt kõnelevaid noori, luues toetava keskkonna eesti keele loomulikuks kasutamiseks, suhtlemisoskuse arendamiseks ja keelelõime toetamiseks.
· Lähtutakse noorte huvidest, soovidest ja vajadustest ning vabast valikust, tagades kvaliteetsed ning järjepidevad osalemisvõimalused.

	Narva huvikoolid, üldhariduskoolid, noortekeskus, kultuuriasutused ja koostööpartnerid 
	Tööjõukulud
Transpordikulud 
Materjalide ja töövahendite kulud
	19 340 




